钦定古今图书集成/明伦汇编/皇极典/第001卷 > 性理会通 > 《孝义传序》宋·书
## 钦定古今图书集成/明伦汇编/皇极典/第001卷 > 性理会通 > 《孝义传序》宋·书

《易》曰：“立人之道，曰仁与义。”夫仁义者，合君亲之至理，
实忠孝之所资。虽义发因心，情非外感，然企及之旨，
圣哲诒言。至于风漓化薄，礼违道丧，忠不树国，孝亦
愆家。而一世之民，权利相引，仕以势招，荣非行立，乏
翱翔之感，弃舍生之分。霜露未改，大痛已忘于心；名
节不变，戎车遽为其首。斯并轨训之理未弘，汲引之
涂多阙。若夫情发于天，行成乎己，捐躯舍命，济主安
亲，虽乖理暗主，匪由劝赏。而宰世之人，曾微诱激，乃
至事隐闾阎，无闻视听。故可以昭被图篆，百不一焉。
今采缀湮落，以备阙文云尔。